ບ້ານຫົວຊ້າງ

ບ້ານຫົວຊ້າງເປັນບ້ານໜື່ງທີຕັ້ງຢູ່ຖະໜົນເລກທີ 13 ເໜືອ, ນອນຢູໃນເມືອງນາຊາຍທອງ ນະຄອນຫຼວງວຽງຈັນ ຫ່າງຈາກຕົວເມືອງ 19 ກິໂລແມັດ, ຫ່າງຈາກຫ້ອງການປົກຄອງເມືອງນາຊາຍທອງ 2.5 ກິໂລແມັດ ເປັນບ້ານທີ່ໂດດເດັ່ນທາງດ້ານກະສິກຳ ແລະ ວັດທະນະທຳ ເປັນເຂດຊານເມືອງທີ່ເຊື່ອມຕໍ່ລະຫວ່າງນະຄອນຫຼວງ ແລະ ແຂວງວຽງຈັນ.

ບ້ານຫົວຊ້າງແມ່ນບ້ານທີ່ໂຮມກັນຂອງສອງບ້ານໃກ້ຄຽງໃນເມື່ອກ່ອນ ບ້ານທີ່ໂຮມກັນບ້ານໜຶ່ງແມ່ນຕັ້ງຢູ່ແຄມຫ້ວຍຊາຍມູນເຂດດອນຫໍຂອງບ້ານໃນປະຈຸບັນ ເຊິ່ງປະຊາຊົນໃນບ້ານເອີ້ນວ່າບ້ານເກົ່າ ສ່ວນອີກບ້ານໜຶ່ງແມ່ນຢູ່ຝາກທາງອີກເບື່ອງໃກ້ໆກັບເຂດແດນບ້ານນາຊາຍເໜືອປະຊາຊົນໃນບ້ານເອີ້ນວ່າເຂດດອນສິມ ເພາະເຄີຍມີວັດເກົ່າຕັ້ງຢູ່(ຍັງມີຮ່ອງຮອຍໃຫ້ເຫັນໃນປະຈຸບັນ)ຍ້ອນມີການພັດທະນາ ແລະ ສ້າງສາເສັ້ນທາງເລກທີ 13 ໃນຊຸມປີ 1930 ປະຊາຊົນໃນສອງເຂດຈຶ່ງມາເຕົ້າກັນເປັນບ້ານໜຶ່ງໃສ່ຊື່ວ່າບ້ານຫົວຊ້າງຈົນມາຮອດປະຈຸບັນ.

ປະຫວັດຄວາມເປັນມາຂອງຊື່ບ້ານຫົວຊ້າງ ຕາມຄໍາບອກເລົ່າຕໍ່ໆກັນມາຂອງຜູ້ເຖົ້າຜູ່ແກ່ເວົ້າວ່າ ສະໄໝສ້າງພະທາດຫຼວງວຽງຈັນໄດ້ມີຊ້າງຕ່າງເຄື່ອງແກ່ເງິນແກ່ຄຳມາສ້າງພະທາດຫຼວງໄດ້ຜ່ານໝູ່ບ້ານ ແລະ ໄດ້ມີການຢຸດພັກທີ່ບ້ານ ສ່ວນຊ້າງແມ່ນໄດ້ຕາຍ (ບາງຄົນເວົ່າວ່າຫຼົ່ມບວກແລ້ວຂາຫັກຕາຍ)ແລະ ຝັງໃນເຂດບ້ານເກົ່ານັ້ນເອງ(ສະໄໝນັ້ນເປັນໝູ່ບ້ານ)ເວລາຜ່ານໄປຫຼາຍປີບ່ອນຝັງຊ້າງນັ້ນໄດ້ມີຕົ້ນໄມ້ເກີດຂຶ້ນ ເຊິ່ງຕົ້ນໄມ້ນັ້ນບໍລິເວນຮາກໄປເຖິງກາງລໍາຕົ້ນໄດ້ມີລັກສະນະຄືຫົວຂອງຊ້າງ ຈຶ່ງເປັນທີ່ມາຂອງຊື່ບ້ານຫົວຊ້າງ.

ວຽກເຮັດງານທຳສ່ວນໃຫຍ່ນອກຈາກການເຮັດນາຕາມລະດູການແລ້ວ ປະຊາຊົນແມ່ນມີການຕັດຫຍິບເສື້ອໄຫມຍຶດຖືເປັນອາຊີບສໍາຮອງ. ໃນຊຸມປີ 1995 ພາຍໃນບ້ານມີປະມານຮ້ອຍກວ່າຫຼັງຄາເຮືອນ ແຕ່ໃນປະຈຸບັນ(ຄສ 2017) ມີປະມານ 500 ກວ່າຫຼັງຄາເຮືອນ ມີ 17 ໜ່ວຍ, ມີໂຮງຮຽນປະຖົມສົມບູນໜຶ່ງແຫ່ງ, ມັດທະຍົມຕອນຕົ້ນໜຶ່ງແຫ່ງ ຍ້ອນການຂະຫຍາຍຕົວຂອງເສດຖະກິດ ແລະ ການເພີ່ມຂຶ້ນຂອງປະຊາກອນຈຶ່ງເຮັດໃຫ້ ມີຜູ້ຄົນຍ້າຍເຂົ້າມາສ້າງຖິ່ນຖານ ແລະ ສ້າງທີ່ຢູ່ອາໄສທີ່ບ້ານຫຼາຍຂຶ້ນ. ດ້ານການສ້າງເສດຖະກິດພາຍໃນບ້ານຍັງມີກອງທຶນຫມູ່ບ້ານຂອງໜ່ວຍສະພັນແມ່ຍິງ ມີໜ່ວຍພັກຮາກຖານ ແລະ ອົງການຈັດຕັ້ງຊາວໜຸ່ມອີກດ້ວຍ.

ດ້ານງານບຸນປະເພນີແມ່ນມີການຈັດຕາມຮີດສິບສອງຄອງສິບສີ່ໃນທຸກປີ ໂດຍສະເພາະງານບຸນປເພນີບຸນພະເວດ ແລະ ບຸນບັ້ງໄຟທີ່ຍັງສືບທອດມາຮອດປະຈຸບັນ ແລະ ຈະຈັດຂຶ້ນພ້ອມກັນໃນຊ່ວງລະຫວ່ງທ້າຍເດືອນ 3 ເຖິງ ຕົ້ນ ເດືອນສີ່ ເປັນເວລາ 3 ວັນປະຈໍາທຸກປີ ໃນງານປະເພນີດັ່ງກ່າວ ມື້ທຳອິດແມ່ນມື້ກະກຽມງານບຸນພະເຫວດຜູ້ເຖົ້າຜູ້ແກ່ ແລະ ປະຊາຊົນພາຍໃນບ້ານຈະໄປເຕົ້າໂຮມກັນຢູ່ທີ່ວັດ ສ່ວນກາງຄືນນັບແຕ່ 12 ໂມງກາງຄືນໄປແມ່ນມີການແຫ່ເຂົ້າພັນກ້ອນ ຫຼັງແລ້ວພິທີ ແມ່ນມີການເທດພະເຫວດ ແລະ ສືບຕໍ່ເທດຈົນຮອດມື້ທີສອງໃນມື້ທີສອງນີ້ເອງຈະມີການແຫ່ກັນຫຼອນ (ທຳບຸນສົ່ງເຄື່ອງໃຊ້ໃນຊິວິດປະຈໍາວັນ, ອາຫານ ໄປໃຫ້ຍາດທີ່ລ່ວງລັບໄປ)ໃນຊ່ວງເທດພະເຫວດ, ມື້ທີ 3 ແມ່ນມື້ສຸດທ້າຍ ເປັນມື້ທີ່ມີການຈູດບັ້ງໄຟ ເພື່ອບູຊາຟ້າແຖນ ແລະ ໃຫ້ຝົນຕົກຕາມລະດູການ, ເພາະຈະກ້າວເຂົ້າສູ່ລະດູການປູກຝັງ ແລະ ເຮັດນາ ບຸນປະເພນີນີ້ເປັນບຸນໃຫຍ່ຂອງໝູ່ບ້ານທີ່ປະຊາຊົນຍັງອະນຸຮັກ ແລະ ສືບທອດປະຕິບັດຕໍ່ໆກັນມາ.

ບົດຄວາມ: ລູກແມ່ເຮົາ